Tagiau: cyfansoddiad, donald trump, efrog newydd, etholiad arlywyddol america 2016, gynnau, Hillary Clinton, Sion Jones, Times Square
BLOG: Dilyn etholiad America 2016… o Harvard
Cyhoeddwyd Hydref 31, 2016 gan Y Blog Gwleidyddiaeth.
Tagiau: donald trump, etholiad arlywyddol america 2016, harvard, Hillary Clinton, Sion Jones
Dyma fi wedi cyrraedd Boston ers nos Sul, a chyn mynd i fy ngwely, mi benderfynais alw mewn tafarn yn Friend Street, a chyfarfod pobol â barn wahanol iawn i'w gilydd am bwy ddylai fod yn Arlywydd nesa'r Unol Daleithiau.
Cwrddais a ddynes or enw Nicolla o Philadelphia ac er iddi gefnogi Barack Obama ers 2008, mae'n teimlo ei bod hi'n amser i Donald Trump arwain y wlad. Pam? Am nad ydi hi'n ymddiried yn Hillary Clinton o gwbwl – gormod o faterion dadleuol wedi newid ei meddwl hi, ac mi fydd yr 'X' yn mynd i Donald.
Tybed os mai eithriad ydi Nicolla, neu a ydi hyn yn rhywbeth sy'n digwydd ar draws yr Unol Daleithiau? A fydd stori ebyst Clinton yn gwthio pobol i gyfeiriad Trump ar y munud ola'?
Roedd yr ymateb ychydig yn wahanol ym Mhrifysgol Harvard fore heddiw. Roedd y myfyrwyr yn unfrydol eu cefnogaeth i Hillary Clinton. Myfyrwyr mwyaf abl a thalentog sydd yn cael y fraint o dderbyn addysg uwch yn Harvard, ac mae'r coleg hefyd wedi magu aml un i'r Ty Gwyn… yn cynnwys Barack Obama.
Barn tri myfyriwr yn Harvard
Mae Chris, sy'n astudio Economeg yn Harvard yn dweud "ei bod hi'n embaras llwyr i'r wlad bod Donald Trump wedi cyrraedd mor bell' ac yn gwneud 'yr Unol Daleithiau edrych yn wirion dramor". Mae Chris hefyd yn sôn mai anghydraddoldeb hiliol ydi'r her fwya' sy'n wynebu America yn ystod y degawd nesaf, er bod Barack Obama wedi gwneud gwaith da i drio lleihau'r broblem, meddai.
Roedd Emma, myfyrwraig arall, yn cefnogi Bernie Sanders yn ystod ei ymgyrch i drïo cipio'r enwebiad y Democratiaid, ond mi fydda' hi'n hapus i weld "sach o datws" yn cael ei ethol yn hytrach na Donald Trump. Sach o datws yn yr Oval Offis?
Mae Joseph yn sôn bod yr etholiad wedi cyrraedd pwynt "boncyrs", ac mae o'n ei chael hi'n anodd credu bod yr Unol Daleithiau yn wynebu'r fath ddewis ar Dachwedd 8. Mae hefyd yn ofni terfysg ar y strydoedd gan gefnogwyr Trump os bydd Hillary yn ennill y ras.
Dwi'n teimlo bod yr Amenicanwyr wedi cael llond bol o'r etholiad yn barod. Mae pledleisio cynnar wedi cychwyn ym mhob rhan o'r wlad ac mae'r wasg yma yn adrodd bod Clinton ar y blaen.
Ond mae rhagolygon poliau yn agosau rhwng y ddau ymgeisydd mewn ardaloedd allweddol. Does ddim byd yn sicr eto, a does neb yn siwr faint o effaith mae holl broblemau ebyst Hillary yn ei gael ar ei hymgyrch a'i delwedd.
Dw i'n teithio yn fy mlaen i Efrog Newydd nesa', ac yn edrych ymlaen at ddod â'r diweddara' i chi o'r fan honno!